મળેલી માહિતી પ્રમાણે શહેરના ગોરવા-લક્ષ્મીપુરા રોડ ઉપર આવેલી સી.કે. પ્રજાપતિ વિદ્યાલયમાં ધોરણ-2માં ખુશ્બુ (નામ બદલ્યું છે) અભ્યાસ કરે છે. ગત સપ્તાહે સ્કૂલની ટીચર ધર્મિષ્ઠાબહેન રાઠોડે ધોરણ-2ના વિદ્યાર્થીઓને હોમવર્ક આપ્યું હતું. કોઇક કારણોસર ખુશ્બુ હોમવર્ક કરી શકી ન હતી. શનિવારે ખુશ્બુ સ્કૂલમાં ગઇ હતી. ટીચર ધર્મિષ્ઠાબહેન રાઠોડે તમામ વિદ્યાર્થીઓનું હોમવર્ક ચકાસ્યું હતું. જેમાં ખુશ્બુ હોમવર્ક કરી લાવી ન હતી. આથી ટીચરએ ખુશ્બુને ક્લાસરૂમમાં ઉભી કરી શર્ટનું બટન ખોલવા માટે જણાવ્યું હતું. ટીચરે ખુશ્બુને શર્ટનું બટન ખોલવાનું જણાવતા જ ખુશ્બુ ડઘાઇ ગઇ હતી. આ સાથે ક્લાસ રૂમના અન્ય વિદ્યાર્થીઓ પણ ટીચરએ ખુશ્બુને શર્ટના બટન ખોલવાની વાત સાંભળી ચોંકી ઉઠ્યા હતા.